Priekšlikums PADOMES UN KOMISIJAS LĒMUMS ar kuru izveido nostāju, kas jāpieņem ES un Tadžikistānas Sadarbības padomē par tās reglamentu /* COM/2010/0412 galīgā redakcija - NLE 2010/0226 */





[pic] | EIROPAS KOMISIJA | Briselē, 30.7.2010 COM(2010)412 galīgā redakcija 2010/0226 (NLE) Priekšlikums PADOMES UN KOMISIJAS LĒMUMS ar kuru izveido nostāju, kas jāpieņem ES un Tadžikistānas Sadarbības padomē par tās reglamentu (2010/…/ES, Euratom) PASKAIDROJUMA RAKSTS (1) Partnerības un sadarbības nolīgums ( PCA ), ar kuru izveido partnerību starp Eiropas Kopienām un to dalībvalstīm, no vienas puses, un Tadžikistānu, no otras puses, stājās spēkā 2010. gada 1. janvārī. (2) Pirmā ES un Tadžikistānas Sadarbības padomes sanāksme saskaņā ar PCA ir plānota septembrī sadarbībā ar Ārlietu padomi. Šajā pirmajā sanāksmē Sadarbības padomei jāpieņem tās reglaments, kurā noteiks Sadarbības padomes darbības kārtību, tostarp sanāksmju sagatavošanas un rīkošanas kārtību. Lai izveidotu nostāju, kas jāpieņem Sadarbības padomē par tās reglamentu tās pirmajā sanāksmē, ir nepieciešams Padomes un Komisijas lēmums. 2010/0226 (NLE) Priekšlikums PADOMES UN KOMISIJAS LĒMUMS ar kuru izveido nostāju, kas jāpieņem ES un Tadžikistānas Sadarbības padomē par tās reglamentu (2010/…/ES, Euratom) EIROPAS SAVIENĪBAS PADOME, EIROPAS KOMISIJA, ņemot vērā Līgumu par Eiropas Savienības darbību un jo īpaši tā 50. panta 2. punktu, 53. panta 1. punktu, 62. pantu, 64. panta 2. punktu, 79. panta 2. punktu, 91. pantu, 100. panta 2. punktu, 113. pantu, 115. pantu, 207. pantu un 211. pantu saistībā ar 218. pantu, ņemot vērā Eiropas Komisijas priekšlikumu, ņemot vērā Padomes un Komisijas 2009. gada 17. novembra lēmumu par Partnerības un sadarbības nolīguma noslēgšanu, ar ko izveido partnerību starp Eiropas Kopienām un to dalībvalstīm, no vienas puses, un Tadžikistānas Republiku, no otras puses,[1] un jo īpaši tā 2. pantu, tā kā: 1. ar Partnerības un sadarbības nolīguma, ar ko izveido partnerību starp Eiropas Kopienām un to dalībvalstīm, no vienas puses, un Tadžikistānas Republiku, no otras puses,[2] 77. pantu izveido Sadarbības padomi. 2. Minētā nolīguma 78. panta 2. punktā paredzēts, ka Sadarbības padome pieņem savu reglamentu. 3. Minētā nolīguma 79. pantā paredzēts, ka Sadarbības padomei palīdzēs Sadarbības komiteja. 4. Minētā nolīguma 79. pantā paredzēts, ka savā reglamentā Sadarbības padome nosaka Sadarbības komitejas pienākumus un var deleģēt Sadarbības komitejai jebkuras savas pilnvaras, IR PIEŅĒMUŠI ŠO LĒMUMU. Vienīgais pants Nostāja, ko Eiropas Savienība un Eiropas Atomenerģijas kopiena pieņem Sadarbības padomē, kas izveidota saskaņā ar 77. pantu Partnerības un sadarbības nolīgumā, ar kuru izveido partnerību starp Eiropas Kopienām un to dalībvalstīm, no vienas puses, un Tadžikistānas Republiku, no otras puses, attiecībā uz minētās Sadarbības padomes reglamentu un tās pilnvaru deleģēšanu Sadarbības komitejai, kā paredzēts Partnerības un sadarbības nolīguma 79. pantā, ir izstrādāta, pamatojoties uz šim lēmumam pievienoto Sadarbības padomes lēmuma projektu. Maznozīmīgiem grozījumiem lēmuma projektā var piekrist bez Padomes un Komisijas papildu lēmuma. Briselē, Padomes vārdā — priekšsēdētājs | Komisijas vārdā — Komisijas priekšsēdētāja vietniece Catherine ASHTON | I PIELIKUMS ES UN TADŽIKISTĀNAS SADARBĪBAS PADOMES LĒMUMS Nr. 1 par sava reglamenta pieņemšanu SADARBĪBAS PADOME, ņemot vērā Partnerības un sadarbības nolīgumu, ar ko izveido partnerību starp Eiropas Kopienām un to dalībvalstīm, no vienas puses, un Tadžikistānas Republiku, no otras puses (turpmāk “Nolīgums”), un jo īpaši tā 77.–80. pantu, tā kā Nolīgums stājās spēkā 2010. gada 1. janvārī, IR PIEŅĒMUSI ŠĀDU LĒMUMU. 1. pants Priekšsēdētāja amats Sadarbības padomes priekšsēdētāja amatu uz 12 mēnešiem pārmaiņus ieņem Eiropas Savienības Ārlietu padomes priekšsēdētājs, kas pārstāv Eiropas Savienību, tās dalībvalstis un Eiropas Atomenerģijas kopienu, un Tadžikistānas valdības pārstāvis. Pirmais periods sākas Sadarbības padomes pirmās sanāksmes dienā un beidzas 2010. gada 31. decembrī. 2. pants Sanāksmes Sadarbības padomes sanāksmes notiek ministru līmenī reizi gadā. Ja puses par to vienojas, tad pēc vienas vai otras puses lūguma var rīkot Sadarbības padomes īpašās sanāksmes. Ja vien puses nav vienojušās citādi, visas Sadarbības padomes sanāksmes notiek ierastajā Eiropas Savienības Padomes sanāksmju vietā dienā, par kuru abas puses vienojušās. Sadarbības padomes sanāksmes kopīgi sasauc Sadarbības padomes sekretāri, saskaņojot tās ar priekšsēdētāju. 3. pants Pārstāvība Sadarbības padomes locekļus drīkst pārstāvēt, ja viņi nevar apmeklēt sanāksmes. Ja kāds loceklis vēlas, lai viņu šādi pārstāvētu, viņš paziņo priekšsēdētājam sava pārstāvja vārdu pirms sanāksmes, kur viņš tiks šādi pārstāvēts. Sadarbības padomes locekļa pārstāvim ir visas tās pašas tiesības, kādas ir loceklim. 4. pants Delegācijas Sadarbības padomes locekļus var pavadīt amatpersonas. Pirms katras sanāksmes priekšsēdētāju informē par katras puses delegācijas plānoto sastāvu. Sadarbības padome var uzaicināt personas, kas nav tās locekļi, piedalīties sanāksmēs, lai sniegtu informāciju par konkrētiem jautājumiem. 5. pants Sekretariāts Eiropas Savienības Padomes Ģenerālsekretariāta amatpersona un amatpersona no Tadžikistānas pārstāvniecības Eiropas Savienībā kopīgi veic Sadarbības padomes sekretāru pienākumus. 6. pants Sarakste Sadarbības padomei adresēto korespondenci sūta Sadarbības padomes priekšsēdētājam uz Eiropas Savienības Padomes Ģenerālsekretariāta adresi. Abi sekretāri nodrošina korespondences pārsūtīšanu Sadarbības padomes priekšsēdētājam un vajadzības gadījumā arī pārējiem Sadarbības padomes locekļiem. Pārsūtāmo saraksti nosūta Komisijas Ģenerālsekretariātam, dalībvalstu pastāvīgajām pārstāvniecībām un Tadžikistānas pārstāvniecībai Eiropas Savienībā. Abi sekretāri Sadarbības padomes priekšsēdētāja paziņojumus nosūta adresātiem un vajadzības gadījumā arī pārējiem Sadarbības padomes locekļiem, nosūtot uz otrajā rindkopā norādītajām adresēm. 7. pants Atklātums Ja nav nolemts citādi, Sadarbības padomes sanāksmes nav atklātas. 8. pants Sanāksmju darba kārtība 1. Katrai sanāksmei priekšsēdētājs sagatavo provizorisko darba kārtību. Sadarbības padomes sekretāri to nosūta 6. pantā norādītajiem adresātiem ne vēlāk kā 15 dienas pirms sanāksmes. Provizoriskajā darba kārtībā var iekļaut jautājumus, par kuru iekļaušanu darba kārtībā priekšsēdētājs ir saņēmis lūgumu ne vēlāk kā 21 dienu pirms sanāksmes, tomēr jautājumus iekļauj provizoriskajā darba kārtībā vienīgi tad, ja papilddokumenti nosūtīti sekretāriem ne vēlāk kā darba kārtības nosūtīšanas dienā. Sadarbības padome pieņem darba kārtību katras sanāksmes sākumā. Pusēm savstarpēji vienojoties, darba kārtībā var iekļaut papildu jautājumus, kas nav paredzēti provizoriskajā darba kārtībā. 2. Vienojoties ar pusēm, priekšsēdētājs var saīsināt 1. punktā norādītos termiņus, lai ņemtu vērā konkrētā gadījuma vajadzības. 9. pants Protokols Abi sekretāri sagatavo katras sanāksmes protokola projektu. Atbilstoši vispārējiem noteikumiem protokolā attiecībā uz katru darba kārtības jautājumu jānorāda: - Sadarbības padomē iesniegtie dokumenti; - paziņojumi, attiecībā uz kuriem Sadarbības padomes locekļi izteikuši lūgumu par to iekļaušanu; - pieņemtie lēmumi un sniegtie ieteikumi, paziņojumi, par kuriem panākta vienošanās, un pieņemtie secinājumi. Protokola projektu tā turpmākai apstiprināšanai iesniedz Sadarbības padomē. Pēc apstiprināšanas protokolu paraksta priekšsēdētājs un abi sekretāri. Protokolu nodod glabāšanai arhīvos Eiropas Savienības Padomes Ģenerālsekretariātā, kas darbojas kā Sadarbības padomes dokumentu depozitārs. Visiem 6. pantā minētajiem adresātiem nosūta apliecinātu kopiju. 10. pants Lēmumi un ieteikumi 1. Sadarbības padome pieņem lēmumus un sniedz ieteikumus, pusēm savstarpēji vienojoties. Ja abas puses par to vienojas, Sadarbības padome var rakstiski pieņemt lēmumus vai sniegt ieteikumus. 2. Sadarbības padomes ieteikumu, kā tie definēti Partnerības un sadarbības nolīguma 77. pantā, un lēmumu nosaukumā attiecīgi iekļauj vārdu “Ieteikums” vai “Lēmums”, pēc kura norāda kārtas numuru, pieņemšanas datumu un tēmu. Sadarbības padomes lēmumus un ieteikumus paraksta priekšsēdētājs, un to autentiskumu apliecina abi sekretāri. Lēmumus un ieteikumus nosūta visiem 6. pantā minētajiem adresātiem. Katra puse var izlemt par Sadarbības padomes lēmumu un ieteikumu publicēšanu savā attiecīgajā oficiālajā izdevumā. 11. pants Valodas Sadarbības padomes oficiālās valodas ir abu pušu oficiālās valodas. Ja nav nolemts citādi, Sadarbības padome savās apspriedēs pamatojas uz dokumentiem, kas izstrādāti šajās valodās. 12. pants Izdevumi Eiropas Savienība un Tadžikistāna katra sedz izdevumus, kuri rodas saistībā ar dalību Sadarbības padomes sanāksmēs un attiecas uz darbiniekiem, ceļu un uzturēšanos, kā arī uz pasta un telekomunikāciju pakalpojumiem. Izdevumus, kas saistīti ar mutisko tulkošanu sanāksmēs, dokumentu tulkošanu un pavairošanu, sedz Eiropas Savienība, izņemot izdevumus, kas saistīti ar mutisko tulkošanu vai dokumentu tulkošanu Tadžikistānas valsts valodā vai no tās; šos izdevumus sedz Tadžikistāna. Pārējos izdevumus, kas saistīti ar sanāksmju organizēšanu, sedz tā puse, kur notiek sanāksmes. 13. pants Sadarbības komiteja 1. Ar šo tiek izveidota Sadarbības komiteja, kuras mērķis ir palīdzēt Sadarbības padomei tās pienākumu pildīšanā. Sadarbības komitejā ietilpst Eiropas Savienības Padomes un Eiropas Komisijas pārstāvji, no vienas puses, un Tadžikistānas valdības pārstāvji, no otras puses, parasti vecāko civildienesta ierēdņu līmenī. 2. Sadarbības komiteja sagatavo Sadarbības padomes sanāksmes un apspriedes, vajadzības gadījumā īsteno Sadarbības padomes ieteikumus un nodrošina partnerības turpināšanos un Nolīguma pareizu darbību. Komiteja izskata visus jautājumus, kurus tai iesniedz Sadarbības padome, kā arī visus citus jautājumus, kas var rasties, īstenojot Nolīgumu. Tā iesniedz priekšlikumus vai arī jebkuru lēmumu un/vai ieteikumu projektus to pieņemšanai Sadarbības padomē. 3. Ja Partnerības un sadarbības nolīgumā minēts pienākums apspriesties vai apspriešanās iespēja, šāda apspriešanās drīkst notikt Sadarbības komitejā. Apspriešanos drīkst turpināt Sadarbības padomē, ja tam piekritušas abas puses. 4. Sadarbības komitejas reglaments ir pievienots šim lēmumam. …, Sadarbības padomes vārdā ― priekšsēdētājs PIELIKUMS Sadarbības komitejas reglaments 1. pants Priekšsēdētāja amats Sadarbības komitejas priekšsēdētāja amatu uz 12 mēnešiem pārmaiņus ieņem Eiropas Komisijas pārstāvis, kas pārstāv Eiropas Savienību, tās dalībvalstis un Eiropas Atomenerģijas kopienu, un Tadžikistānas valdības pārstāvis. Pirmais periods sākas Sadarbības padomes pirmās sanāksmes dienā un beidzas 2010. gada 31. decembrī. 2. pants Sanāksmes Sadarbības komitejas sanāksmes rīko pēc vajadzības, abām pusēm vienojoties. Katra Sadarbības komitejas sanāksme notiek laikā un vietā, par kuru ir vienojušās abas puses. Sadarbības komitejas sanāksmes sasauc priekšsēdētājs. 3. pants Delegācijas Pirms katras sanāksmes priekšsēdētāju informē par katras puses delegācijas plānoto sastāvu. 4. pants Sekretariāts Eiropas Komisijas amatpersona un Tadžikistānas valdības amatpersona kopīgi veic Sadarbības komitejas sekretāru pienākumus. Visa šajā lēmumā minētā Sadarbības komitejas priekšsēdētājam adresētā un viņa izdotā korespondence ir nododama Sadarbības komitejas sekretāriem un Sadarbības padomes sekretāriem un priekšsēdētājam. 5. pants Atklātums Ja nav nolemts citādi, Sadarbības komitejas sanāksmes nav atklātas. 6. pants Sanāksmju darba kārtība 1. Katrai sanāksmei priekšsēdētājs sagatavo provizorisko darba kārtību. Sadarbības komitejas sekretāri to nosūta 4. pantā norādītajiem adresātiem ne vēlāk kā 15 dienas pirms sanāksmes. Provizoriskajā darba kārtībā iekļauj jautājumus, par kuru iekļaušanu darba kārtībā priekšsēdētājs ir saņēmis lūgumu ne vēlāk kā 21 dienu pirms sanāksmes, tomēr jautājumus iekļauj provizoriskajā darba kārtībā vienīgi tad, ja papilddokumenti nosūtīti sekretāriem ne vēlāk kā darba kārtības nosūtīšanas dienā. Sadarbības komiteja var uzaicināt ekspertus piedalīties tās sanāksmēs, lai sniegtu informāciju par konkrētiem jautājumiem. Sadarbības komiteja pieņem darba kārtību katras sanāksmes sākumā. Pusēm savstarpēji vienojoties, darba kārtībā var iekļaut papildu jautājumus, kas nav paredzēti provizoriskajā darba kārtība. 2. Vienojoties ar pusēm, priekšsēdētājs var saīsināt 1. punktā norādītos termiņus, lai ņemtu vērā konkrētā gadījuma vajadzības. 7. pants Protokols Par katru sanāksmi sastāda protokolu, pamatojoties uz priekšsēdētāja kopsavilkumu attiecībā uz Sadarbības komitejas sanāksmes laikā izdarītajiem secinājumiem. Kad Sadarbības komiteja ir apstiprinājusi protokolu, to paraksta priekšsēdētājs un abi sekretāri, un to saglabā katra puse. Visiem 4. pantā minētajiem adresātiem nosūta protokola kopiju. 8. pants Lēmumi un ieteikumi Īpašos gadījumos, kad Sadarbības padome saskaņā ar Partnerības un sadarbības nolīguma 79. pantu ir pilnvarojusi Sadarbības komiteju pieņemt lēmumus un sniegt ieteikumus, šo dokumentu nosaukumā attiecīgi iekļauj vārdu “Lēmums” vai “Ieteikums”, pēc kura norāda kārtas numuru, pieņemšanas datumu un tēmu. Lēmumus un ieteikumus pieņem, pusēm savstarpēji vienojoties. Ja abas puses par to vienojas, tad Sadarbības komiteja var rakstiski pieņemt lēmumus vai sniegt ieteikumus. Sadarbības komitejas lēmumus un ieteikumus paraksta priekšsēdētājs, to autentiskumu apliecina abi sekretāri, un tos nosūta visiem šā pielikuma 4. pantā minētajiem adresātiem. Katra puse var izlemt par Sadarbības komitejas lēmumu un ieteikumu publicēšanu savā attiecīgajā oficiālajā izdevumā. 9. pants Izdevumi Eiropas Savienība un Tadžikistāna katra sedz izdevumus, kuri rodas saistībā ar dalību Sadarbības komitejas sanāksmēs un attiecas uz darbiniekiem, ceļu un uzturēšanos, kā arī uz pasta un telekomunikāciju pakalpojumiem. Izdevumus, kas saistīti ar mutisko tulkošanu sanāksmēs, dokumentu tulkošanu un pavairošanu, sedz Eiropas Savienība, izņemot izdevumus, kas saistīti ar mutisko tulkošanu vai dokumentu tulkošanu Tadžikistānas valsts valodā vai no tās; šos izdevumus sedz Tadžikistāna. Pārējos izdevumus, kas saistīti ar sanāksmju organizēšanu, sedz tā puse, kur notiek sanāksmes. 10. pants Apakškomitejas un īpašas darba grupas Sadarbības komiteja var izveidot apakškomitejas vai īpašas darba grupas, kas darbojas Sadarbības komitejas pakļautībā un atskaitās tai pēc katras sanāksmes. Sadarbības komiteja var pieņemt lēmumu likvidēt jebkuru no esošajām apakškomitejām vai darba grupām, pieņemt vai grozīt to statūtus vai izveidot citas apakškomitejas vai darba grupas, kuras palīdzētu Sadarbības komitejai pildīt tās pienākumus. Šīs apakškomitejas un darba grupas nav pilnvarotas pieņemt lēmumus. [1] OV L 350, 29.12.2009., 1. lpp. [2] OV L 350, 29.12.2009., 3. lpp.